Document ID: 31981D0675

31981D0675
L 246/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 юли 1981 година
за установяване, че някои системи за запечатване са „системи за еднократно запечатване“ по смисъла на Директиви 66/400/ЕИО, 66/401/ЕИО, 66/402/ЕИО, 69/208/ЕИО и 70/458/ЕИО на Съвета
(81/675/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 66/400/ЕИО на Съвета от 14 юни 1966 г. относно търговията със семена от цвекло (1), последно изменена с Директива 78/692/ЕИО (2), и по-специално член 10, параграф 1 от нея,
като взе предвид Директива 66/401/ЕИО на Съвета от 14 юни 1966 г. относно търговията със семена от фуражни култури (3), последно изменена с Директива 81/126/ЕИО (4), и по-специално член 9, параграф 1 от нея,
като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (5), последно изменена с Директива 81/126/ЕИО, и по-специално член 9, параграф 1 от нея,
като взе предвид Директива 69/208/ЕИО на Съвета от 30 юни 1969 г. относно търговията със семена от маслодайни и влакнодайни култури (6), последно изменена с Директива 81/126/ЕИО, и по-специално член 9, параграф 1 от нея,
като взе предвид Директива 70/458/ЕИО на Съвета от 29 септември 1970 г. относно търговията със семена от зеленчуци (7), последно изменена с Директива 80/1141/ЕИО (8), и по-специално член 25, параграф 1 от нея,
като взе предвид, че в съответствие с гореспоменатите разпоредби пакетите със семена обикновено се запечатват, така че системата за запечатване да включва официален етикет, предназначен за целта, или официален печат;
като взе предвид, че тези мерки не са необходими при система за еднократно запечатване;
като взе предвид, че в интерес на единното прилагане на съответните общностни разпоредби трябва да бъде постановено, че определени системи за запечатване, които се използват понастоящем, са „системи за еднократно запечатване“;
като взе предвид, че се подразбира, че системата, която сега се прилага само за семена от зърнени култури, е такава, че използването ѝ би трябвало да намалява в полза на нови системи, предлагащи по-високи гаранции за ефективност и които следва бъдат преразгледани след пет години;
като взе предвид, че мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
1. Установява се, че системите за запечатване на следните пакети са „системи за еднократно запечатване“ по смисъла на член 10, параграф 1 от Директива 66/400/ЕИО, член 9, параграф 1 от Директива 66/401/ЕИО, член 9, параграф 1 от Директива 66/402/ЕИО, член 9, параграф 1 от Директива 69/208/ЕИО и член 25, параграф 1 от Директива 70/458/ЕИО:
a)
хартиени или пластмасови чували, ако нямат друг отвор, освен приспособлението за пълнене и то е снабдено със самозалепваща се система или такава с топлинно запечатване, която затваря приспособлението за пълнене, след като то е затворено, така че то да не може да бъде отворено, без да бъде повредено;
б)
чували от нетъкан материал, които се зашиват, като трябва да има поне от едната страна на отвора неизтриваем печат с цифрова скала, който започва с номер 1 от горния край или подобен печат (букви, дизайн), който да показва, че чувалите са запазили оригиналните си размери.
2. Също така се установява, че системите за запечатване на следните пакети, освен посочените в параграф 1, понастоящем още се считат за „системи за еднократно запечатване“ по смисъла на член 9, параграф 1 от Директива 66/402/ЕИО:
Хартиени или пластмасови чували, ако нямат друг отвор освен приспособлението за пълнене, ако се затварят чрез налягане над приспособлението за пълнене от тежестта на насипаните семена и ако дължината на това приспособление не е по-малка от 22 % от ширината на чувала.
Член 2
Адресати на настоящото решение са държавите-членки.
Съставено в Брюксел на 28 юли 1981 година.

Labels: 3
6